ท่าอากาศยานดอนเมือง เร่งพัฒนาดำเนินงานตามแผนพัฒนาท่าอากาศยานดอนเมือง ระยะที่ 3 ให้แล้วเสร็จภายในปี 2567 รองรับปริมาณผู้โดยสารสายการบินต้นทุนต่ำทีาขยายตัวอย่างต่อเนื่อง
นายศิโรตม์ ดวงรัตน์ ผู้อำนวยการท่าอากาศยานดอนเมือง บริษัท ท่าอากาศยานไทย จำกัด (มหาชน) หรือ ทอท. เปิดเผยถึงแผนพัฒนาท่าอากาศยานดอนเมือง ระยะที่ 3 ในโอากาสครบรอบการดำเนินงาน 105 ปี ท่าอากาศยานดอนเมือง ในวันนี้ (8มี.ค) ว่า ปัจจุบัน ท่าอากาศยานดอนเมือง มีศักยภาพในการรองรับผู้โดยสาร 30 ล้านคนต่อปี         ล่าสุดในปี 2561 (มกราคม - ธันวาคม 2561 ) มีจำนวนผู้โดยสารมาใช้บริการ ทดม.มากกว่า 40.76 ล้านคน เพิ่มขึ้นจากปี 2560 ร้อยละ 6.42 ขณะที่มีอากาศยานพาณิชย์ ขึ้น-ลง 272,361 เที่ยวบิน หรือ เฉลี่ย 757 เที่ยวบินต่อวัน เพิ่มขึ้นจากปี 2560 ร้อยละ 6.08 โดยแบ่งเป็นสายการบินที่ทำการบินประจำภายในประเทศ จำนวน 3 สายการบิน ทำการบินใน 25 เส้นทาง และสายการบินที่ทำการบินประจำระหว่างประเทศ จำนวน 13 สายการบิน ทำการบิน 68 เส้นทาง และมีปริมาณการขนถ่ายสินค้า 55,265 ตันลดลงจากปี 2560 ร้อยละ 7.0         สำหรับในรอบปีที่ผ่านมา ได้มีการปรับปรุงสิ่งอำนวยความสะดวก และพัฒนาการให้บริการในด้านต่างๆ เพื่อเป็นการอำนวยความสะดวกให้กับผู้โดยสาร อาทิ ขยายพื้นที่ประมาณ 300 ตร.ม. บริเวณชั้น 2 ก่อนทางลง Bus gate 71-78 ใช้สำหรับเป็นพื้นที่นั่งพักรอก่อนการเรียกขึ้นเครื่อง โดยเพิ่มเก้าอี้พักรอผู้โดยสารจำนวน 36 ชุด (144 ที่นั่ง) ติดตั้งระบบบัตรคิวมาใช้แทนการยืนต่อคิวเพื่อรอรับบริการรถ TAXI ที่จุดให้บริการ พร้อมจัดเพิ่มจำนวนเก้าอี้พักรอผู้โดยสาร เพื่อเป็นอำนวยความสะดวกให้แก่ผู้โดยสาร ณ บริเวณห้องโถงผู้โดยสารขาเข้า ประตู 8 ชั้น 1 อาคารผู้โดยสารระหว่างประเทศ อาคาร 1         นอกจากนี้ กำลังดำเนินการปรับปรุงห้องน้ำ ทั้งหมด 55 จุด คาดว่าจะแล้วเสร็จในวันที่ 7 มิถุนายนนี้ ส่วนโครงการพัฒนาระยะที่ 3 เพื่อเพิ่มศักยภาพการรองรับผู้โดยสารและเที่ยวบิน ประกอบด้วยแผน การก่อสร้างอาคารจอดรถยนต์เพิ่มเติม, การก่อสร้างอาคารผู้โดยสารระหว่างประเทศหลังใหม่เพื่อเพิ่มพื้นที่การให้บริการ และปรับปรุงอาคารผู้โดยสาร อาคาร 1 เพื่อรองรับผู้โดยสารภายในประเทศ, การขยายและปรับปรุงหลุมจอดอากาศยาน, ปรับปรุงระบบถนนและระบบจราจรภายในท่าอากาศยานดอนเมือง รวมถึงการปรับปรุงและเพิ่มเติมระบบสาธารณูปโภคต่าง ๆ เป็นต้น เพื่อเพิ่มขีดความสามารถในการรองรับผู้โดยสารทั้งนี้ คาดว่าจะแล้วเสร็จในปี 2567